Ved Rådets forordning (EU) 2017/127 fastsættes der fiskerimuligheder for 2017 for visse fiskebestande og grupper af fiskebestande gældende for EU-farvande og for EU-fartøjer i visse andre farvande. Fiskerimulighederne ændres som regel adskillige gange i løbet af den periode, de er fastsat for.

Efter proceduren i aftalen og protokollen om fiskeriforbindelserne med Grønland har Den Blandede Komité fastsat niveauet for fiskerimuligheder for lodde i grønlandske farvande i 2017. Det er derfor nødvendigt at indarbejde disse fiskerimuligheder i denne forordning.

Den Interamerikanske Kommission for Tropisk Tunfisk (IATTC) har vedtaget foranstaltninger for gulfinnet tun, storøjet tun og bugstribet bonit i IATTC-konventionsområdet. Disse foranstaltninger bør gennemføres i EU-retten.

På sit femte årsmøde i 2017 fastsatte Den Regionale Fiskeriforvaltningsorganisation for det Sydlige Stillehav (SPRFMO) fiskerimuligheder bestående af en samlet tilladt fangstmængde (TAC) for hestemakrel. Denne TAC bør indarbejdes i forordningen.

Efter samrådet med Færøerne blev der truffet afgørelse om at øge antallet af licenser for EU-fartøjer, der fisker efter makrel i de færøske farvande, og for færøske fartøjer, der fisker efter makrel i EU-farvande.

Visse indberetningskoder bør ændres, således at fangsterne kan indberettes korrekt.

2017/0054 (NLE)

Forslag til

RÅDETS FORORDNING

om ændring af forordning (EU) 2017/127 for så vidt angår visse fiskerimuligheder

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 3,

under henvisning til forslag fra Europa-Kommissionen, og

ud fra følgende betragtninger:

(1)Ved Rådets forordning (EU) 2017/127 fastsættes der fiskerimuligheder for 2017 for visse fiskebestande og grupper af fiskebestande gældende for EU-farvande og for EU-fartøjer i visse andre farvande.

(2)Den Interamerikanske Kommission for Tropisk Tunfisk (IATTC) har på sit 91. årlige (ekstraordinære) møde den 7.-10. februar 2017 vedtaget foranstaltninger for gulfinnet tun, storøjet tun og bugstribet bonit i IATTC-konventionsområdet. Disse foranstaltninger bør gennemføres i EU-retten.

(3)I forordning (EU) 2017/127 blev de samlede tilladte fangstmængder (TAC'er) for tobis fastsat til nul. Tobis er en art med kort livscyklus, og den videnskabelige rådgivning bliver tilgængelig i anden halvdel af februar, mens fiskeriet allerede påbegyndes i april. Fangstbegrænsningerne for denne art bør nu tilpasses i overensstemmelse med den seneste videnskabelige rådgivning fra ICES, som blev forelagt den 23. februar 2017.

(4)Efter proceduren i aftalen og protokollen om fiskeriforbindelserne med Grønland har Den Blandede Komité fastsat niveauet for fiskerimuligheder for lodde i grønlandske farvande i 2017. Det er derfor nødvendigt at indarbejde disse fiskerimuligheder i denne forordning.

(5)På sit femte årsmøde den 18.-22. januar 2017 fastsatte Den Regionale Fiskeriforvaltningsorganisation for det Sydlige Stillehav (SPRFMO) en samlet tilladt fangstmængde (TAC) for hestemakrel. Denne foranstaltning bør gennemføres i EU-retten.

(6)Efter samrådet med Færøerne om fiskerirettigheder blev der truffet afgørelse om at øge antallet af tilladelser til EU-fartøjer, der fisker efter makrel i de færøske farvande, og til færøske fartøjer, der fisker efter makrel i EU-farvande. Antallet af tilladelser bør ændres i overensstemmelse hermed.

(7)Visse indberetningskoder bør ændres, således at fangsterne kan indberettes korrekt, og visse henvisninger bør rettes.

(8)De fangstbegrænsninger, der er fastsat i forordning (EU) 2017/127, anvendes fra den 1. januar 2017. De bestemmelser i nærværende forordning, der vedrører fangstbegrænsninger, bør derfor også anvendes fra denne dato. En sådan anvendelse med tilbagevirkende kraft berører ikke retssikkerhedsprincippet eller princippet om beskyttelse af berettigede forventninger, idet de pågældende fiskerimuligheder endnu ikke er opbrugt —

VEDTAGET DENNE FORORDNING: